b'\n_START_ARTICLE_\nKeftatsidiimi\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nKeftatsidiimi kuuluu niin kutsuttuihin kolmannen sukupolven kefalosporiineihin. Sen antibioottinen teho perustuu muiden saman ryhm\xc3\xa4n l\xc3\xa4\xc3\xa4keaineiden tavoin bakteerien solusein\xc3\xa4n peptidoglykaanikerroksen synteesin estoon. Keftatsidiimi ei juurikaan tehoa grampositiivisiin bakteereihin. Gramnegatiivisiin bakteereihin se on tehokkaampi ja tehoaa erityisesti Pseudomonas aeruginosa-bakteeria vastaan ja tehoaa my\xc3\xb6s muun muassa kolibakteeriin ja Klebsiella-suvun bakteereihin. Keftatsidiimia voidaan antaa yhdistelm\xc3\xa4valmisteena beetalaktamaasien inhibiittoreihin kuuluvan avibaktaamin kanssa. Avibaktaami parantaa keftatsidiimin tehoa ja laajentaa vaikutuskirjoa esimerkiksi er\xc3\xa4isiin stafylokokkeihin. T\xc3\xa4m\xc3\xa4 yhdistelm\xc3\xa4 hyv\xc3\xa4ksyttiin markkinoille vuonna 2016. T\xc3\xa4lle yhdistelm\xc3\xa4lle on kuitenkin ilmennyt vastustuskykyisi\xc3\xa4 Klebsiella-kantoja._NEWLINE_Keftatsidiimi annostellaan ruiskeena laskimoon tai harvemmin lihakseen. L\xc3\xa4\xc3\xa4keainetta voidaan k\xc3\xa4ytt\xc3\xa4\xc3\xa4 muun muassa keuhkokuumeen, iho- ja pehmytkudostulehdusten, niveltulehdusten, endokardiitin ja vaikeiden virtsatietulehdusten hoitamiseen. El\xc3\xa4inl\xc3\xa4\xc3\xa4ketieteess\xc3\xa4 sit\xc3\xa4 voidaan k\xc3\xa4ytt\xc3\xa4\xc3\xa4 muun muassa koirien ja kissojen Pseudomonas-infektioiden hoidossa.\n_START_SECTION_\nHaittavaikutukset\n_START_PARAGRAPH_\nTyypillisimm\xc3\xa4t keftatsidiimin aiheuttamat haittavaikutukset ovat huonovointisuus, oksentelu ja ripuli. Harvinaisempana on havaittu keskushermostoper\xc3\xa4isi\xc3\xa4 oireita kuten huimausta. Keftatsidiimi voi aiheuttaa kefalosporiineille allergisille ihottumaa.'